钦定古今图书集成/明伦汇编/宫闱典/第008卷 > 明
## 钦定古今图书集成/明伦汇编/宫闱典/第008卷 > 明

### 太祖洪武二十六年定命妇朝贺太皇太后仪

按《明会典》：“洪武二十六年定，凡正旦及冬至，前期一
日，女官陈设御座于宫中，设香案于丹墀之南。其日，
内官陈设仪仗于丹陛之东西及丹陛东西，女官擎
执者立于御座之左右，陈女乐于丹陛东西，北向；设
笺案于殿东门外，设班首拜位于中道之东西，设命
妇拜位于丹墀北向，设司赞位于丹墀东西，设司宾位于命妇班之北，东西相向。设内赞二人位于殿内
东西。命妇至宫门外，司宾引命妇人就拜位。女官具
服侍班如常仪。尚宫尚仪等官诣内奉迎。尚仪奏：“请
陞座。”太后具服出，导从如常仪，乐作。升座，乐止。司赞
唱：“班齐”，乐作。赞“四拜”，乐止。内赞唱：“进笺。”引笺案。女官
前导，举笺案，女官二人举案，由殿东门入。乐作。至殿
中、乐止。赞众命妇跪。内赞唱“宣笺目。”宣笺目女官宣
讫、兴。唱“宣笺。”展笺女官诣案前取笺。宣笺女官宣讫、
兴。举案者举案于殿东。赞命妇皆兴。司宾引班首由
东阶升。乐作。自东门入至殿中、乐止。内赞唱“跪。”班首
跪。司赞唱“跪。”众命妇皆跪。班首称某夫人妾某氏等、
兹遇〈正旦则云履端之节冬至则云履长之节〉敬诣太后殿下称贺。〈今班首致
词称贺俱司言女官代〉内赞司赞同唱“兴。”班首及殿外命妇皆
兴。司宾引班首由西门出，降自西阶，乐作；至拜位，乐
止。赞拜，乐作，四拜，乐止。司言前跪，将旨由东门靠东
出，至于丹陛东，西向立，称：“有旨。”司赞唱“跪”，众命妇皆
跪。司言宣旨。〈正旦则云履端之庆冬至则云履长之庆〉与夫人等同之。赞
兴，众命妇皆兴。司赞唱拜，乐作，四拜，乐止。尚仪跪奏：
“礼毕。”太后兴，乐作，还宫乐止。引礼引命妇以次出。又
定中宫千秋节命妇朝贺礼仪，与正旦、冬至同，但致
词云：“兹遇千秋令节，敬诣皇后殿下称贺。”不传旨。朝
贺女乐乐器，戏竹二，箫十四，笙十四，笛十四，头管十
四，𥱧十，琵琶八十二，弦八，方响六，鼓五，拍扳八，杖鼓
十二。

### 仁宗洪熙元年定上太皇太后尊号同皇太后仪

按《明会典》，“洪熙元年，定告祭前期，太常寺官具奏致
斋三日，遣官祭告天地、宗庙、社稷，上亲告太宗皇帝
几筵，大行皇帝几筵。上册宝前期，礼部移文各衙门。
是日鸣钟鼓，百官具朝服随班行礼。前一日，内侍官
于奉天门设册宝彩舆。册东宝西设香亭一于册宝
彩舆之南。正中。教坊司设《中和韶乐》及大乐，设而不”
作。是日早，锦衣卫陈设如常仪。内官设皇太后宝座
于宫中，陈设仪仗于丹陛上及丹墀内。设册宝案一
于皇太后宝座前，又设香案一于册宝案前。设皇帝
拜位于丹陛上正中，设亲王拜位于丹墀内。设内赞
二人、引礼二人。设女乐于丹陛上，设而不作。至期，皇
帝临奉天门内，捧册宝官捧册宝，俟皇帝具冕服出，
捧置于彩舆。内侍官举舆，导驾官导引皇帝随彩舆
后降阶，升辂，百官于金水桥南，北向序立。俟册宝舆
至，皆跪。既过，兴，随至思善门外桥南，北向序立。皇帝
至思善门内降辂。女官请皇太后陞座，册宝舆由中
门进，至宫中丹陛上，置于皇帝拜位前。册东，宝西。内
引礼官导引皇帝由左门入至丹陛上右边北向立。
内赞唱“执事官各司其事。”引礼官导引皇帝至拜位。
亲王各具冕服就拜位。奏“四拜。”传唱鸿胪寺赞百官
皆四拜毕。捧册宝官于彩舆内取册宝，捧由殿中门
入，至皇太后前左边立。皇帝由殿左门入，至拜位。奏
“跪。”传唱“亲王百官皆跪。”奏“搢圭。进册。”捧册官以册跪
进于皇帝右。皇帝受册献讫，以授执事官，执事官跪
受，置于案上之左。奏“进宝”，捧宝官以宝跪进于皇帝
右。皇帝受宝献讫，以授执事官，执事官跪受，置于案
上之右。奏“出圭。”奏“宣册”，执事官跪，宣读讫，奏“宣宝”，执
事官跪。宣读讫，奏“俯伏”、兴、平身。传唱“同。”奏“复位。”导引
皇帝由左门出，至拜位。奏“四拜”，亲王同。传唱百官同
四拜、毕。奏礼毕。驾兴。

谒谢。　是日，皇太后受册宝毕，候皇后、皇妃俱受册
宝毕，内官先具谒告仪物，翰林院具《谒谢文》。皇太后、
皇帝、皇后、皇妃各具服讫。皇帝奏皇太后及率皇后、
皇妃祗谒奉先殿，及诣太宗文皇帝几筵、大行皇帝
几筵前，行谒谢礼如常仪。

庆贺。　是日，皇太后行谒谢礼毕，仍于宫中服燕居
冠服，升座，仪仗女乐如前陈设，女官具服侍班如常
仪。内引礼官引皇帝、皇后、皇妃、亲王、公主及六尚等
女官行庆贺礼如常仪。次日，外命妇四品以上入进
表笺女官，先于皇太后宫中左门外设表笺案，仪仗
女乐陈设及侍班如前仪。命妇是日早于长安左右
门入。俱由西华门进。至宫门外。候引礼内官引入丹
墀内、东西相向立。皇太后服燕居冠服陞座。引礼官
引命妇入班。赞“四拜。”赞“跪。”赞“进表。”引表案女官二人
前导。女官举表案由左门入。至皇太后前置讫。赞“兴。”
赞“四拜。”赞“礼毕。”驾兴。

### 宣德十年英宗即位尊太后张氏为太皇太后戒外戚务循礼度宰臣请开讲筵以辅德性

按《大政纪》：宣德十年正月壬午，皇太子即皇帝位。“二
月壬子，上两宫尊号，尊圣祖母皇太后张氏为太皇
太后，诏赦天下。丁巳，太皇太后谕彭城伯张昶，都督
张昇，尚其循礼度，修恭俭，率子孙毋作过愆，自今惟
朔望公朝有政议悉勿预闻。”

按《明外史仁宗诚孝皇后传》：“后张氏，永城人，父兵马
副指挥麒具《外戚传》。洪武十六年，册为燕世子妃。永
乐二年，册为皇太子妃。仁宗立，册为后。宣宗即位，上尊号曰皇太后。英宗即位，加上太皇太后。”

按明《昭代典则》，英宗即位，太皇太后临朝。杨溥复入
内阁，首言：“圣帝明王，莫不务学。先帝在时，屡谕臣等
劝学东宫。遗音尚在，灵鉴如临，皇上肇登宝位，必明
尧舜之道，以图唐、虞之治。乞早开经筵，预择讲官，必
得学识平正，言行端谨，老成重厚，达大体者数人，以
供其职。及选宫中左右朝夕侍从之人，涵养本源，辅”
成德性。太皇太后喜，

### 正统二年太皇太后召顾命大臣奖励之欲诛太监王振上及大臣跪救不果

按《大政纪》：正统二年正月，太皇太后召英国公张辅，
大学士杨上奇、杨荣、杨溥、礼部尚书胡濙入，太后御
便殿，上东立，辅等西下立。太后召问之，人皆有奖励
之辞，因顾上曰：“此五人先朝所简贻，皇帝有行必与
之计，非五人所赞成者，不可行也。”上受命。初，宣庙崩，
太后将宫中一切玩好之物，不急之务，悉皆罢去，禁
中官不差。及上初即位，幼冲，有诏凡朝廷大政皆白
于太后然后行。太后令付阁下议决。每数日必遣中
官至阁，问连日曾有何事，啇确即以帖开某日中官
某以几事来，议如何施行。太后乃以帖所开验之，或
王振自断不付阁议者，必召振责之。至是振渐擅权
罔上。太后宣振至，俯伏。太后颜色顿异，曰：“汝侍皇帝
时，多不律，今汝当死！”女官加刃振颈，上为之请，诸大
臣皆跪。太后曰：“皇帝年少，岂知自古此辈祸人家国
多矣。我能听皇帝暨诸公留振此，后不得重令干国
事也。”

正统七年，太皇太后张氏崩，以《遗诰》示天下，上尊谥，
群臣称受顾命。

按明《昭代典则》，“正统七年冬十月，太皇太后崩，遗诰
曰：‘吾自洪武中，配仁宗昭皇帝三十馀年，为未亡人
十有八年。今命止此，得全归以从先帝于地下足矣。
允惟国家重事，存没在念。皇帝聪明孝敬，仁厚刚栗，
尔内外文武群臣，宜尽诚辅导。夫天下者祖宗之天
下，军民者祖宗之军民。惟爱人为保国之本，惟施仁
为爱民之道。尔群臣咸佐皇帝惇行仁政，各秉廉公
忠诚，勤慎不懈，庶几克济。宫中大小庶务，悉奏皇太
后而行。诸后妃家并须遵奉皇祖训戒，不许干预国
政。吾素无德，及下身没之后，丧服悉遵仁宗皇帝遗
诏，以日易月，二十七日而除，哭临三日即止。君臣皆
同，不可故违。皇帝宜念万几之重，群’”臣当极慰勉，毋
得过哀。成服三日后即听政。天地宗庙社稷之祭，不
可以卑废尊；及百神之祀，皆循常制勿停。宗室诸王，
藩屏为重，毋辄离本国，但遣人进香，不必送葬。《在外
文武大小衙门，并免进香。中外臣民之家，勿禁音乐》
嫁娶，悉遵行之毋违。尊谥“诚孝恭肃明德弘仁顺天
启圣太皇太后。”

按《大政纪》：太后大渐，召内阁诸臣至榻前，问朝廷尚
有何大事未举者。杨士奇对曰：“有一二事：其一，建文
君虽已灭，曾临御四年，当命史官修其实录，仍用建
文年号。太后颔之。其二，方孝孺已诛，文皇帝诏收其
片言只字者论死。乞弛其禁，文辞不系国事者，听令
存之。”太后默然未答，士奇等即趋下叩头称受顾命
而出。

### 宪宗成化二十三年孝宗即位尊太后周氏为太皇太后

按《大政纪》，“成化二十三年八月己丑，帝崩于乾清宫。
九月壬寅，皇太子即皇帝位。冬十月，尊皇祖母周氏
为圣慈仁寿太皇太后。”

按《明外史孝肃周太后传》：“二十三年，上徽号曰圣慈
仁寿皇太后。孝宗即位，尊为太皇太后。先是宪宗在
位，事太后至孝，五日一朝，燕飨必亲太后意所欲，惟
恐不懽。至钱太后合葬裕陵，太后殊难之，宪宗委曲
宽譬，得请乃已。而孝宗生西宫，母纪氏暴薨，太后育
之宫中，省视万方，以故孝宗事太后亦至孝。太后病”
疡，久之，病已，诰谕群臣曰：“粤自英皇厌代，予正位长
乐，宪宗皇帝以天下养二十四年犹一日。兹予偶患
疡，皇帝夜龥天为予请命，春郊宴罢，问视惟勤，俾老
年疾体获底康宁。以昔视今，父子两世，孝同一揆，予
甚嘉焉。”

### 孝宗弘治十七年太皇太后周氏崩详定祔葬祔庙之制

按《大政纪》：弘治十七年三月，太皇太后周氏崩，上尊
谥曰孝肃贞顺康懿光烈辅天承圣睿皇后，立庙别
祭。初，成化戊子孝庄钱太后崩，大学士彭时等议合
葬裕陵，时已有周太后他日祔葬祔庙之说矣，至是
周太后崩，随上尊谥，同孝庄之制矣。既而大学士刘
健等乃上疏言“成化初事有难处，臣子姑为委曲将
顺之意，今当再议。”于是诏礼部会多官详议以闻。上
御便殿，召刘健等，出示《裕陵图》一纸，言孝庄皇太后
元堂与英皇堂相去数丈，间隔不通。因曰：“此非大礼，
当厘正。”健等奏曰：“此事臣等初不知，今欲厘正。仰见皇上圣孝盛德，高出前古，臣等不胜忻服。”上曰：“卿等
如何得知此事都是内臣所为，内人有几人识道理
者？昨见成化间彭时、姚夔辈奏章，先朝大臣都忠厚
为国”，因论祔庙之礼。健等奏曰：“先年奏议已定，孝庄
太后居左，今太皇太后居右，合祔裕陵，配享英庙。且
引唐宋故事为证，臣等以此不敢轻议。其实汉以前
惟一帝一后，唐始有二后，宋亦有三后并祔者。”上曰：
“二后已非，若三后尤为非礼。”谢迁对曰：“彼三后，一乃
继立，一则所生母也。”上曰：“事须师古，末世鄙亵之事
不足学。”李东阳对曰：“皇上当以尧舜为法。”上曰：“然。宗
庙事关系纲常极重，岂可有毫发僣差？太皇太后鞠
育朕躬，恩深德厚，朕何敢忘？但一人之私情耳。钱太
后乃皇祖册立正后。我祖宗以来，惟一帝一后。今若
并祔，乃从朕坏起，恐后来杂乱无纪极耳。且孝穆太
后，朕生身母，止尊称为皇太后，别祀于奉慈殿。今仁
寿宫前殿尽宽，意欲奉太皇太后于此，他日奉孝穆
太后于后殿，岁时祭享，一如太庙，不敢少缺。”东阳曰：
“皇上言及孝穆太后，尤见大公至正之心，可以服天
下矣。”上曰：“此事却难处。行之则理有未安，不行则违
先帝意，又违群臣议。违议犹可，奈先帝何？朕尝思之，
夜不能寝，先帝固重，而祖宗之制尤重。卿等其详议
之。”健等奏曰：“容臣等且出计议奏闻。”时吴宽以礼部
尚书掌詹事府事，众推宽言，宽对众议曰：“《鲁颂》姜嫄
閟宫，《春秋》考仲子之宫，皆为别庙。自汉亦然。至宋始
有并祔者，其礼已谬。然皆诸帝继室生前作配，非后
子孙嗣位追尊所生之比。惟宋李宸妃没，仁宗悲恸，
乃追尊祔祭，虽出至情，实为非礼，不足为法。”众皆从
之。会议疏上，上喜曰：“大义深恩，并行不悖。”改称孝肃
太皇太后，祀之奉慈殿。殿在奉先殿西，上初建以祀
孝穆太后，至是令展其制，中室奉孝肃，其左奉孝穆。
于是中外翕然，称“合礼”云。

按《明外史孝肃周太后传》：“弘治十一年冬，清宁宫灾，
太后迁居仁寿宫。明年，清宁宫成，迺还居焉。太后弟
长宁伯彧，家有赐田，有司请厘正之，帝未许也。太后
曰：‘奈何以我故骫皇帝法，使归地于官？弘治十七年
三月，太后崩，谥孝肃贞顺康懿光烈辅天承圣睿皇
后，合葬裕陵。孝宗与大学士李东阳、谢迁议，立奉慈’”
殿别祀，不祔庙。遂罢谥，仍称太皇太后。语在《钱皇后
传》。嘉靖十五年，迁后奉慈殿，主与纪、邵二太后并祀
陵殿，不系帝谥，以别嫡庶。其后穆宗母孝恪，神宗母
孝定，光宗母孝靖，熹宗母孝和，庄烈帝母孝纯，咸遵
用其制。

孝宗弘治十八年，武宗即位，尊太后为太皇太后
按《大政纪》，“弘治十八年五月辛卯，上崩于乾清宫。壬
辰，皇太子即皇帝位。八月，尊祖母王太后为太皇太
后。”

按《明外史》孝贞王皇后传：“后王氏，上元人，父中军都
督镇，见《外戚传》。初，宪宗在东宫，英宗为择配，得十二
人，选后及吴氏。柏氏留宫中，意颇属后。及即位，左右
为吴地，遂册吴为后。已而吴后废，册为皇后，天顺八
年九月也。孝宗即位，尊为皇太后。武宗即位，尊为太
皇太后。”

### 武宗正德五年十二月尊太皇太后王氏为慈圣康寿太皇太后

按：《大政纪》云云。

正德十三年，太皇太后王氏崩。

按《大政纪》，“正德十三年二月二日，太皇太后王氏崩，
上还京，谥大行太后曰孝贞纯皇后。四月，上以大行
太后梓宫将祔葬，亲诣天寿山，祭告六陵。”

按《明外史孝贞皇后传》：“十三年二月己卯崩，上尊谥
曰孝贞庄懿恭靖仁慈钦天辅圣纯皇后，合葬茂陵，
祔太庙。”

### 世宗嘉靖七年追尊孝惠皇太后邵氏为太皇太后按明昭代典则嘉靖七年秋七月恭上祖妣尊号宽恤天下诏曰追惟我皇祖妣孝惠皇太后夙事皇祖

勤俭斋庄。其尊称未尽，追报之忱既莫能伸，揄扬之
诚又未少罄。兹复参稽典制，爰据舆情，遣官祗告于
天地宗庙社稷。于今年七月初十日恭奉册宝，追上
皇祖妣尊号为“孝惠康肃温仁懿顺协天佑圣太皇
太后。”大礼告成，应颁恩赉。